钦定古今图书集成/明伦汇编/家范典/第046卷 > 唐杜氏通典 > 《太子为所生母服议》
## 钦定古今图书集成/明伦汇编/家范典/第046卷 > 唐杜氏通典 > 《太子为所生母服议》

晋废帝海西公太和中，太子所生陈淑媛薨，尚书疑
所服，徐邈以为宜依公子为母，练冠麻衣，既葬除之。
殷仲堪以为当依庶子为后服，所生母缌，皇子服，乃
练冠耳。按《缌麻章》中有庶子为后为其母，《传》曰：“与尊
者为体。”今皇太子继体宸极，正位储宫，犹可同称庶
乎？当与尊者为体。徐邈又曰：“嫡子服所生，礼无其文
者，盖不异于庶子。故总以公子为言推义可知。既曰
君之所不服”，则正庶均于降夺，虽登位储宫，而上厌
所天，义不异也。至于既孤，则馀尊之厌轻矣。故诸庶
子服其母大功，而为后者服其母缌。此存亡异礼，何
可一其制耶？殷又曰：“《传》曰：‘与尊者为体，诸无子者立
宗人为子，便当降其本亲。寻为后之’”言，将关于存亡
也。徐又按《丧服传》，三月不举祭，因而服缌。明已主烝
尝，非复嫡子之时也。姜辑议渤海王服范太妃事，《丧
服》云：“君为女子，子嫁于国君者。《传》曰：‘尊同则得服其
亲服’。”然则君之庶子有封为君者，其父亦不降之明
矣。士之妾子不降母者，以其与父贵贱不足殊也。然
则尊与父同，不见厌者，亦宜伸其情，尽礼于其母。渤
海王既不承安平之祀，而母已受王命之宠，成太妃
之号。愚谓太妃之尊，但当自降于渤海，不得配食于
安平之庙耳。至于渤海三王，自宜尽为母之制，不复
厌于安平，以从公子降等之礼。按《薛公谋议》，皇子已
封为王，列土守藩，不得戚于天子者。父卒为母三年。